Raja Syed Ahmad Jamalullail

Raja Syed Ahmad ibni Almarhum Raja Syed Hussein Jamalullail  (Jawi: ) atau Raja Syed Ahmad Jamalullail merupakan Raja Perlis yang kedua. Baginda mula menaiki takhta sejurus kemangkatan ayahanda baginda, Raja Syed Hussein dari tahun 1873 hingga 1897.

 Kehidupan 
Raja Syed Ahmad merupakan anak kepada Raja Syed Hussein Jamalullail, Raja Perlis pertama dan Che Sofiah binti Muhammad Arshad. Pada tahun 1844, baginda telah dihantar oleh ayahanda baginda ke Siam bagi melatih diri baginda untuk menjadi pewaris takhta kerajaan.

Baginda mempunyai seramai lima orang isteri. Baginda hanya dikurniakan seorang putera dan puteri dengan perkahwinannya bersama Sharifah Seha binti Syed Muhammad al-Hadad, iaitu Syed Alwi Jamalullail dan Sharifah Tam. Isteri baginda yang lain termasuklah Inche' Manis, Sharifah Jahara, Inche' Puteh dan Inche' Aishah.

 Pemerintahan 
Raja Syed Ahmad Jamalullail telah ditabalkan sebagai Raja Perlis oleh Raja Chulalongkorn di Bangkok pada 12 Muharam 1291, bersamaan 28 Februari 1874, selepas kemangkatan ayahanda baginda Raja Syed Hussein Jamalullail. Baginda telah melantik anakanda baginda, Syed Alwi Jamalullail sebagai Raja Muda dan beberapa para pembesar lain bagi membantu pemerintahan baginda. Baginda juga meneruskan adat penghantaran bunga emas dan perak kepada Siam.

Ketika pemerintahan baginda, timbul satu masalah perwarisan takhta apabila satu-satunya putera baginda iaitu Syed Alwi mangkat akibat karam di Kuala Kedah pada tahun 1873. Untuk mengatasi hal tersebut, baginda telah mendidik cucunda baginda Syed Saffi dengan menghantarnya ke Bangkok untuk bersekolah dan ditabalkan sebagai pewaris takhta. Selama berada di Bangkok, Syed Saffi tinggal di istana Bangkok sebagai anak angkat Kalahum dan ditabalkan menjadi bakal Raja Perlis dengan gelaran Phra' Suntun. Syed Saffi juga belajar di sebuah sekolah bersama anak-anak pembesar negeri Siam. Baginda mampu bertutur, menulis dan membaca bahasa Siam dengan baik. Setelah 10 tahun, Syed Saffi berangkat pulang ke Perlis semula bagi membantu urusan pentadbiran nendanya.

Dalam tahun 1890-an, berlaku pertikaian sempadan antara negeri Perlis dengan negeri Kedah. Hal ini bermula apabila seorang Inggeris bernama Dunlop telah diperkenankan oleh baginda untuk membuka lombong arang batu di Bukit Arang. Walau bagaimanapun, Tunku Yaakob putera Sultan Ahmad Tajuddin III melarang Dunlop mengerjakan lombong tersebut dengan alasan Bukit Arang merupakan wilayah Kedah. Pertikaian ini diselesaikan dengan keputusan Raja Chulalongkorn yang berpihak kepada Perlis. 

Pada tahun 1890, Baginda semakin uzur dan terlalu gering, pemerintahan negeri diserahkan kepada Raja Muda Syed Alwi Jamalullail. Namun, baginda melantik Syed Saffi sebagai pemangku raja pula kerana pemerintahan yang tidak memuaskan. Pada 14 Ramadan 1314 bersamaan 15 Februari 1897, Raja Syed Ahmad Jamalullail mangkat di Arau selepas memerintah selama 23 tahun. Jenazah baginda dikebumikan di Makam Diraja Arau. Raja Chulalongkorn telah menabalkan cucunda baginda, Syed Safi menjadi Raja Perlis yang ketiga.

 Leluhur 

 Rujukan 
 Portal Rasmi Diraja Perlis - Salasilah Diraja
 SEJARAH PEMERINTAHAN TUANKU SYED AHMAD JAMALULLAIL Raja Negeri Perlis Yang Ke-2 -- Oleh: REJAB F.I.

Kategori: Raja Perlis
Kategori:Raja Muda Perlis